《登王知白秀才跂贤亭呈同游余万二君》
宋代·郭祥正

凿山构亭邻北郊，志慕贤哲忘喧呶。豁然千里开林梢，地势不得藏嵌坳。

三峰重楼排卦爻，二溪聱浪飞怒蛟。渔翁捕鱼船尾敲，稚子锤塼争胜抛。

小塘圆沙来雁鵁，茂橘间错黄金包。主人情深漆与胶，美酒旋漉罗珍肴。

亦有麟脯脍海鲛，痒背只欠麻姑抓。浮生胡为长系匏，不蹈圣城徒譊譊。

窃甘禄食忧谤嘲，有若夜鼠防饥猫。羡君脱屣心无殽，笑傲自足追由巢。

猛饮未彻鸡鸣嘐，新诗下笔论卷抄。余君酒量辞斗筲，醉帽堕地垂鬓髾。

万子能禅誇悟泡，我独爱酒流涎交，同趋至乐情何聱。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。